Document ID: 32014R0732

PADOMES REGULA (ES) Nr. 732/2014
(2014. gada 3. jūlijs),
ar ko groza Regulas (EK) Nr. 754/2009 un (ES) Nr. 43/2014 attiecībā uz dažām zvejas iespējām
EIROPAS SAVIENĪBAS PADOME,
ņemot vērā Līgumu par Eiropas Savienības darbību un jo īpaši tā 43. panta 3. punktu,
ņemot vērā Eiropas Komisijas priekšlikumu,
tā kā:
(1)
Partnerattiecību nolīgums zivsaimniecības nozarē starp Eiropas Kopienu, no vienas puses, un Dānijas valdību un Grenlandes Autonomijas valdību, no otras puses (1), un tam pievienotais protokols (2) paredz, ka Savienībai jāsaņem 7,7 % no moivu kopējās pieļaujamās nozvejas (KPN), ko nozvejo Grenlandes ūdeņos ICES V un XIV apakšapgabalā.
(2)
Padomes Regulā (ES) Nr. 43/2014 (3) Savienības 2014. gada kvota moivas krājumam Grenlandes ūdeņos ICES V un XIV apakšapgabalā noteikta 0 tonnu apmērā, un tā ir piemērojama līdz 2014. gada 30. aprīlim.
(3)
Savienība 2014. gada 16. jūnijā saņēma Grenlandes iestāžu informāciju par to, ka moivas KPN, kas ietver Grenlandes ūdeņus ICES V un XIV apakšapgabalā, 2014./2015. gada zvejas sezonai ir prognozēta 450 000 tonnu apmērā ar sākotnējo kvotu 225 000 tonnu apmērā. Tāpēc būtu jānosaka attiecīgā Savienības kvota minētajai zvejas sezonai.
(4)
Ir jālabo sarkanasaru krājuma KPN starptautiskajos ūdeņos I un II zonā un Grenlandes paltusa KPN Grenlandes ūdeņos ICES V un XIV apakšapgabalā. Turklāt ir nepieciešams labot arī divas KPN attiecībā uz makreli, lai ņemtu vērā savstarpējās piekļuves kārtību starp Savienību un Fēru salām. Turklāt attiecīgi būtu jāmaina arī tā apgabala robežas, kurā Fēru salu kuģi var saņemt zvejas atļaujas makreļu zvejai.
(5)
Klusā okeāna rietumu un centrālās daļas zvejniecības komisija (WCPFC) savā 8. kārtējā sesijā pieņēma aizliegumu paturēt uz kuģa, pārkraut citā kuģī, glabāt vai izkraut okeāna baltspuru haizivis (Carcharhinus longimanus). WCPFC 9. kārtējā sesijā tika pieņemts līdzīgs aizliegums attiecībā uz zīdaino haizivi (Carcharhinus falciformis). Abi aizliegumi būtu jāievieš Savienības tiesību aktos. Saskaņā ar Padomes Regulu (EK) Nr. 847/96 (4) būtu jāapzina krājumi, uz kuriem attiecas dažādie tajā paredzētie pasākumi.
(6)
Apvienotā Karaliste sniedza informāciju par mencu nozvejām, ko guvušas divas kuģu grupas, kuras abas zvejo Norvēģijas omārus un izmanto reglamentētus zvejas rīkus ar linuma acs izmēru 80-100 mm. Pirmā grupa zvejo Fērtofortā (ICES statistikas apakštaisnstūri 41E7 un 41E6). Otra grupa zvejo Fērtofklaidā (ICES statistikas taisnstūri 39E5, 39E4, 40E3, 40E4 un 40E5). Otra grupa ir uzskatāma par paplašinājumu Fērtofklaidā pastāvošajai izslēgšanai no Padomes Regulas (EK) Nr. 1342/2008 (5) III nodaļā paredzētā mencu pārvaldības plāna zvejas piepūles režīma saskaņā ar Padomes Regulu (EK) Nr. 754/2009 (6). Pamatojoties uz Apvienotās Karalistes sniegto informāciju, ko izvērtējusi Zivsaimniecības zinātnes, tehnikas un ekonomikas komiteja (ZZTEK), var konstatēt, ka minēto kuģu mencu nozvejas, tostarp izmetumi, 2013. gada pārvaldības periodā katrā no abām kuģu grupām nepārsniedza 1,5 % no kopējām mencu nozvejām. Turklāt, ņemot vērā spēkā esošos pasākumus, ar kuriem nodrošina abu minēto kuģu grupu zvejas darbību uzraudzību un kontroli, un ievērojot to, ka abu minēto kuģu grupu iekļaušana zvejas piepūles režīmā radītu administratīvo slogu, kas nebūtu samērīgs ar tās vispārējo ietekmi uz mencu krājumiem, ir lietderīgi izslēgt abas kuģu grupas no Regulas (EK) Nr. 1342/2008 III nodaļā noteiktā zvejas piepūles režīma piemērošanas.
(7)
Regulā (ES) Nr. 43/2014 noteiktos nozvejas limitus un zvejas piepūles limitus piemēro attiecīgi no 2014. gada 1. janvāra un no 2014. gada 1. februāra. Tāpēc šīs regulas noteikumi par nozvejas limitiem un zvejas piepūli principā būtu arī jāpiemēro no minētajiem datumiem. Šāda piemērošana ar atpakaļejošu spēku neskar juridiskās noteiktības un tiesiskās paļāvības aizsardzības principu, jo attiecīgās zvejas iespējas vēl nav pilnībā apgūtas. Tomēr zīdaino haizivju zvejas aizliegums WCPFC konvencijas apgabalā stājas spēkā no 2014. gada 1. jūlija un būtu jāpiemēro no minētās dienas. Tāpat moivu KPN Grenlandes ūdeņos ICES V un XIV apakšapgabalā būtu jāpiemēro no zvejas sezonas sākuma, t. i., no 2014. gada 20. jūnija. Tā kā dažu nozvejas limitu grozīšana ietekmē Savienības kuģu saimniecisko darbību un zvejas sezonas plānošanu, šai regulai būtu jāstājas spēkā tūlīt pēc tās publicēšanas.
(8)
Tādēļ Regulas (ES) Nr. 43/2014 un (EK) Nr. 754/2009 būtu attiecīgi jāgroza,
IR PIEŅĒMUSI ŠO REGULU.
1. pants
Grozījumi Regulā (ES) Nr. 43/2014
Regulu (ES) Nr. 43/2014 groza šādi:
1)
iekļauj šādu pantu:
“37.a pants
Okeāna baltspuru haizivs
1. Visā WCPFC konvencijas apgabalā aizliegts paturēt uz kuģa, pārkraut citā kuģī, glabāt vai izkraut okeāna baltspuru haizivs (Carcharhinus longimanus) liemeņa daļas vai visu liemeni.
2. Nejauši nozvejotiem 1. punktā minēto sugu īpatņiem netiek nodarīts kaitējums. Tos tūlīt atlaiž atpakaļ ūdenī.”;
2)
iekļauj šādu pantu:
“37.b pants
Zīdainās haizivis
1. Visā WCPFC konvencijas apgabalā aizliegts paturēt uz kuģa, pārkraut citā kuģī, glabāt vai izkraut zīdainās haizivs (Carcharhinus falciformis) liemeņa daļas vai visu liemeni.
2. Nejauši nozvejotiem 1. punktā minēto sugu īpatņiem netiek nodarīts kaitējums. Tos tūlīt atlaiž atpakaļ ūdenī.”;
3)
Regulas (ES) Nr. 43/2014 IA pielikumu groza saskaņā ar šīs regulas I pielikumu;
4)
Regulas (ES) Nr. 43/2014 IB pielikumu groza saskaņā ar šīs regulas II pielikumu;
5)
Regulas (ES) Nr. 43/2014 IIA pielikumu groza saskaņā ar šīs regulas III pielikumu;
6)
Regulas (ES) Nr. 43/2014 VIII pielikumu groza saskaņā ar šīs regulas IV pielikumu.
2. pants
Grozījumi Regulā (EK) Nr. 754/2009
Regulas (EK) Nr. 754/2009 1. pantu groza šādi:
a)
panta d) punktu aizstāj ar šādu:
“d)
kuģu grupa, kuras kuģi kuģo ar Apvienotās Karalistes karogu un kura minēta Apvienotās Karalistes 2009. gada 18. jūnija pieteikumā un pēc tam 2014. gada 8. aprīļa pieteikumā, un kura Fērtofklaidā (ICES statistikas taisnstūri 39E5, 39E4, 40E3, 40E4 un 40E5) zvejo Norvēģijas omārus, izmantojot reglamentētus zvejas rīkus ar linuma acs izmēru 80-100 mm;”
b)
pievieno šādu punktu:
“m)
kuģu grupa, kuras kuģi kuģo ar Apvienotās Karalistes karogu un kura minēta Apvienotās Karalistes 2014. gada 8. aprīļa pieteikumā, un kura Fērtofortā (ICES statistikas taisnstūri 41E7 un 41E6) zvejo Norvēģijas omārus, izmantojot reglamentētus zvejas rīkus ar linuma acs izmēru 80-100 mm.”.
3. pants
Stāšanās spēkā
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Regulas 1. panta 2. punktu piemēro no 2014. gada 1. jūlija.
Regulas 1. panta 3. un 6. punktu un II pielikuma c) punktu piemēro no 2014. gada 1. janvāra.
Regulas 1. panta 5. punktu un 2. pantu piemēro no 2014. gada 1. februāra.
Regulas II pielikuma a) punktu piemēro no 2014. gada 20. jūnija.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 3. jūlijā

Labels: 11
6